**ELŐTERJESZTÉS**

**Körmend város Önkormányzata Képviselő-testülete 2017. június 22-i ülésére**

**Tárgy:** ADA Kft. körmendi beruházása

Tisztelt Képviselő-testület!

AZ ADA Hungária Bútorgyár Kft. vezetősége tájékoztatást adott a részemre arra vonatkozóan, hogy Körmenden beruházásba kezdenek.

A 2017-2022 között megvalósuló beruházás komplex, kapacitásbővítő beruházás lesz, amely kapcsán egyedi kormányzati döntés iránti kérelmet is megfogalmaztak.

A fejlesztés részeként a cég telket vásárolt /a volt SÁGA telep egy részéről van szó/. A fejlesztés során tudtunkkal egy kb 7000 m2 területű csarnok is felépítésre kerül.

A cég kérelmét csatoljuk az előterjesztéshez.

A cégnek közúti kapcsolatot kell teremtenie a megvásárolt új ingatlan és a 8.-as főút között. Előreláthatólag ez csak külön kanyarodósávval lesz biztosítható.

A cég ennek kiépítésében kéri az Önkormányzat partnerségét.

Régóta vártuk azt, hogy a cég beruházásba kezdjen Körmenden. A cég részére a Képviselő-testület egyedi döntéssel tud beruházást ösztönző támogatást adni, mivel az Önkormányzat vállalkozásokat támogató rendeletének hatálya nem terjed ki az ADA Kft-re, mivel a cég nem minősül kkv-nak.

Kérem a Testületet, hogy támogassa az ADA Kft. körmendi beruházásának megvalósítását.

**HATÁROZATI JAVASLAT**

Körmend város Önkormányzata Képviselő-testülete megismerte az ADA Hungária Bútorgyártó Kft. kérelmét a körmendi gyáregységet érintő fejlesztési elképzeléseihez kapcsolódóan. A Képviselő-testület üdvözli a körmendi beruházási szándékot, és úgy dönt, hogy az ADA Hungária Bútorgyártó Kft. részére egyedi, beruházást ösztönző támogatást biztosít elsődlegesen a körmendi fejlesztési terület közúti csatlakozásának kiépítéséhez kapcsolódóan 10.000.000 Ft. összegben, mely támogatást az Önkormányzat 2018. évi költségvetése terhére biztosítja. A Képviselő-testület felhatalmazza a polgármestert arra, hogy a beruházási támogatásról szóló szerződést az ADA Hungária Bútorgyártó Kft.-vel megkösse a Támogatásokat Vizsgáló Iroda jóváhagyását követően.

Körmend, 2017. 06. 13.

**Bebes István**

**polgármester**